കളിസ്ഥലം കൈയേറിയുള്ള വികസനം അംഗീകരിക്കില്ല വടകര: വിനോദസഞ്ചാര കേന്ദ്രമായ വടകര സാന്ഡ് ബാങ്ക്സില് പ്രദേശവാസികളുടെ കളിസ്ഥലം കൈയേറിയാവരുത് വികസനം നടപ്പാക്കേണ്ടതെന്ന് കെ.കെ രമ എം.എല്.എ പറഞ്ഞു. പാര്ക്കിംഗിനും മറ്റുമായി കളിസ്ഥലം ഇല്ലാതാക്കുകയാണ് ടൂറിസം വകുപ്പ്. സാന്ഡ് ബാങ്ക്സ് ടൂറിസം പദ്ധതിയുടെ ഉദ്ഘാടനത്തിനെത്തിയപ്പോള് മന്ത്രി പി.എ മുഹമ്മദ് റിയാസിന് ഇക്കാര്യത്തില് നിവേദനം നല്കിയിരുന്നു. പ്രശ്നം അനുഭാവപൂര്വം പരിഗണിക്കാമെന്ന ഉറപ്പും ലഭിച്ചതാണ്. എന്നാല് ഇതെല്ലാം കാറ്റില്പറത്തിയാണ് ഇപ്പോള് പ്രവൃത്തി നടത്തുന്നത്. പാര്ക്കിംഗിന് പറ്റിയ സ്ഥലം അടുത്തുതന്നെയുണ്ടായിട്ടും കളിസ്ഥലം ഇല്ലാതാക്കുന്നത് അംഗീകരിക്കാനാവില്ലെന്ന് എം.എല്.എ പറഞ്ഞു. ഈ പ്രശ്നത്തില് വകുപ്പുതലത്തില് ഉടന് പരിഹാരം കാണണം. റോഡരികില് നിറുത്തുന്ന വാഹനങ്ങളില് നിന്നു പോലും പണം പിരിക്കുകയാണിപ്പോള്. പാര്ക്കിംഗിന് സ്ഥലം ശരിയാക്കിയശേഷം മാത്രമേ പണപ്പിരിവ് പാടുള്ളു എന്നും കെ.കെ രമ പറഞ്ഞു.